Komisijos reglamentas (EEB) Nr. 1250/79
1979 m. birželio 26 d.
nustatantis išlyginamuosius privalomuosius mokėjimus už sėklą
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1971 m. spalio 26 d. Tarybos reglamentą (EEB) Nr. 2358/71 dėl bendro sėklos rinkos organizavimo [1] su paskutiniais pakeitimais, padarytais Reglamentu (EEB) Nr. 234/79 [2], ypač į jo 6 straipsnio 5 dalį,
kadangi Reglamento (EEB) Nr. 2358/71 6 straipsnio 3 dalis numato, kad sėjai skirtų hibridinių kukurūzų rūšies iš valstybės, kuri nėra narė, siūloma kaina franko pasienyje kartu su muitais yra mažesnė už atitinkamą referencinę kainą, hibrido iš tos valstybės importas apmokestinamas išlyginamuoju privalomuoju mokėjimu laikantis privalomų GATT įsipareigojimų; kadangi išlyginamasis privalomasis mokėjimas yra lygus referencinės kainos ir siūlomos kainos franko pasienyje kartu su muitais skirtumui;
kadangi sėjai skirtų hibridinių kukurūzų referencinės 1979-1980 prekybos metų kainos buvo nustatytos Komisijos reglamente (EEB) Nr. 1249/79 [3];
kadangi kiekvienos provenencijos šalies siūloma kaina franko pasienyje nustatoma remiantis visa turima informacija; kadangi ši atitinkama informacija yra apibrėžta Komisijos reglamento (EEB) Nr. 1665/72 [4] 1 straipsnio 1, 2 ir 3 dalyse; kadangi to paties reglamento 3 straipsnis numato, kad kiekvienos provenencijos šalies siūloma kaina franko pasienyje nustatoma remiantis palankiausiomis minėtų produktų pirkimo galimybėmis, apskaičiuotomis pagal to reglamento 1 ir 2 straipsnius; kadangi apskaičiuojant šias kainas neatsižvelgiama į informaciją apie siūlomas kainas, kurios neturi ekonominės reikšmės rinkai pirmiausia dėl nepakankamo kiekio, kuriam jos yra nustatomos;
kadangi pagal Reglamento (EEB) Nr. 1665/72 2 straipsnį, turi būti patikslinta informacija apie kainas, susijusi su kitu etapu nei Bendrijos franko pasienis; kadangi pagal minėto reglamento 4 straipsnio 2 dalį, išlyginamasis privalomasis mokėjimas turi būti iš dalies pakeistas, jei užregistruojamas didelis siūlomos kainos franko pasienyje svyravimas;
kadangi šiuo metu Komisijos turimai informacijai taikant pirmiau minėtas nuostatas, reikia nustatyti šio reglamento priede nurodytų dydžių išlyginamuosius privalomuosius mokėjimus už tam tikras hibridų rūšis;
kadangi dėl to reikėtų panaikinti Komisijos reglamentą (EEB) Nr. 68/79 [5] su paskutiniais pakeitimais, padarytais Reglamentu (EEB) Nr. 962/79 [6], kuris nustatė išlyginamuosius privalomuosius mokėjimus ankstesniam laikotarpiui;
kadangi šiame reglamente numatytos priemonės atitinka Sėklos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Išlyginamieji privalomieji mokėjimai už sėklą nustatomi pagal šio reglamento priedą.
2 straipsnis
Reglamentas (EEB) Nr. 68/79 panaikinamas.
3 straipsnis
Šis reglamentas įsigalioja 1979 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1979 m. birželio 26 d.